Autoritetet shqiptare premtojnë hetim të hollësishëm të shpërthimeve në Gërdec
Shpërthimet e së shtunës shkaktuan vdekjen e të paktën nëntë personave dhe plagosjen e të paktën 240 të tjerëve sin edhe shkatërruan qi
Kryeministri i Shqipërisë Sali Berisha thotë se qeveria e tij po përdor të gjitha burimet për të ndihmuar viktimat e shpërthimeve masive të depos së municioneve pranë Tiranës të shtunën, që shkaktuan vdekjen e të paktën nëntë personave. Nëntë persona të tjerë ende figurojnë të humbur. Kërkimi për ta po përparon ngadalë, pasi predha të artilerisë janë përhapur në një perimetër të gjerë. Presidenti i Shqipërisë Bamir Topi kërkoi një hetim të hollësishëm mbi shkaqet e shpërthimit të zjarreve në depot e çarmatimit të predhave në fshatin Gërdec pranë Tiranës. Zoti Topi deklaroi se mbi të gjitha vendosja e atij reparti pranë qendrave të banuara, autostradës dhe aeroportit ishte një veprim i pamenduar. Për hetimet e detajuara foli edhe Prokurorja e Përgjithshme Ina Rama. Ajo deklaroi në një konferencë për shtyp se hetimet nuk do të lënë jashtë as zyrtarët përgjegjës dhe as dyshimet për një zjarr të qëllimshëm atje. Ministria e Mbrojtjes dhe qeveria shprehën gadishmërinë për çdo hetim dhe paraqitjen e çdo dokumentacioni që do të kërkojnë prokurorët gjatë këtij procesi. Kryeministri Sali Berisha deklaroi mbrëmë se Shqipëria nuk do të merret më me zbërthimin e armatimeve ndonëse ruan në depot e saj që nga koha e diktaturës komuniste qindra-mijëra tonelata predha të llojeve të ndryshme. Shpërthimet e së shtunës plagosën gjithashtu të paktën 240 persona dhe shkatërruan qindra shtëpi rreth 10 kilometra larg Tiranës. Mijëra ndërtesa të tjera u dëmtuan. Nga shpërthimet ranë pemë dhe në zonë ka ende kafshë të ngordhura për shkak të copërave të predhave. Një repart dhe depot e tij 10 kilometra në afërsi të kryeqytetit shqiptar shpërthyen mesditën e së shtunës gjatë procesit të çmontimit të predhave.